અમદાવાદ: મુખ્ય મંત્રી આનંદીબહેન પટેલે ગૌરવ સહ જાહેર કર્યું હતું કે, ગુજરાતમાં શિક્ષણ ક્ષેત્રના સર્વગ્રાહી સુધારાના પ્રયાસોને પરિણામે બાળકોને પ્રાથમિક કક્ષાએથી જ મૂલ્યનિષ્ઠ શિક્ષણ પ્રાપ્ત થઈ રહ્યું છે. ગુજરાતે કન્યા કેળવણીના ક્ષેત્રે જનસહયોગથી કન્યા કેળવણી અભિયાન ઉપાડીને કન્યા શિક્ષણના રેટમાં પણ દેશમાં ઉચ્ચસ્થાન પ્રાપ્ત કર્યું છે. આનંદીબહેન પટેલ રાજકોટ જિલ્લાના ઉપલેટાના પ્રાંસલા ખાતે સ્વામી ધર્મબંધુજી આયોજિત ૧૮મી રાષ્ટ્રકથા શિબિરને સંબોધન કરી રહ્યા હતા. આ શિબિરમાં ગુજરાત અને અન્ય રાજ્યોના પાંચથી પચીસ વર્ષની વયના ૨૫,૦૦૦ યુવાઓ રાષ્ટ્રભક્તિ, દેશપ્રેમ, સમાજસેવા, વ્યક્તિત્વ વિકાસના ગુણો શિબિરના માધ્યમથી આત્મસાત કરી રહ્યા છે.